SUOMEN RAKENNUSINSINÖÖRIEN LIITTO RIL r.y.
FINLANDS  BYGGNADSINGENJÖRSFÖRBUND  RIL
ASSOCIATION OF FINNISH CIVIL ENGINEERS RIL

00100 HELSINKI   DAGMARINKATU 14   PUH. (09) 6840 780    FAX (09)  588 3192
E-MAIL etunimi.sukunimi@ril.fi    INTERNET www.ril.fi    PANKIT NORDEA 101930-119355  SAMPO 800016-79769   Y-TUNNUS 0116992-4

					22.11.04

Oikeusministeriö
Lainvalmisteluosasto
Yksityisoikeuden yksikkö
PL 25
00023 VALTIONEUVOSTO

Viite	Lausuntopyyntö OM 7/021/2004 

Asia 	Lausunto vesilakitoimikunnan mietinnöstä

Suomen Rakennusinsinöörien Liitto RIL r.y. kiittää lausuntopyynnöstä koskien asiakohdassa mainittua mietintöä ja toteaa lausuntonaan seuraavaa: 

Vesilakitoimikunnan mietintö ja esitys vesilain ajanmukaistamisesta säätämällä kokonaan uusi laki nykyistä korvaamaan on aiheellinen. Lainsäädännön, vesivarojen käytön ja koko yhteiskunnan muutoksista viimeisten 40 vuoden aikana Suomessa ja kansainvälisesti seuraa, että aiemmin käytetyt lain osittaiset uudistukset eivät enää ole riittävä keino vesivaralainsäädännön kokonaisuuden hallitsemiseksi. 

Lakiluonnoksen valmisteluun, sen kommentointiin, myöhempään toimeenpanoon ja jatkokehittämiseen osallistuu eri hankeosapuolten asiantuntijoina runsaasti Suomen Rakennusinsinöörien Liitto ry:n jäseniä. Yhdessä ammattikunnan muiden edustajien kanssa he ovat jo lakivalmistelun tässä vaiheessa voineet ottaa kantaa omia erikoisosaamisalueitaan koskeviin seikkoihin. Tämän vuoksi tässä lausunnossa kiinnitetään huomiota vain muutamaan RILin kannalta tärkeään näkökohtaan.

•	Pidämme perusteltuna, että yhteiskunnan kannalta tärkeät hankkeet voidaan viime kädessä käsitellä valtioneuvostossa, kuten mietinnössä onkin esitetty. Pidämme myös tervetulleena uudistusehdotuksena melko raskaan ja hitaahkon katselmusmenettelyn poistamista. 

•	Töiden aloittamista koskeva käytäntö näyttäisi nyt muuttuvan. Valmisteluluvan pitäisi olla nykyiseen tapaan töiden aloittamislupa, sillä valmistelevat työthän voidaan yleensä tehdä ilman lupaakin. Työluvan tarpeellisuutta korostaa jo aiemmin tapahtunut varsinaisen valituslupajärjestelmän poistaminen ja valitusoikeuden laajeneminen. Ehdotus näyttäisi laajentavan piiriä, joka voi osallistua prosessiin. Tämä sinänsä hyvä periaate voinee johtaa töiden aloittamista koskevan valituskierroksen monimutkaistumiseen ja asian pitkittymiseenkin. Kiireellisten ja yhteiskunnan kannalta hyvin tärkeiden hankkeiden ollessa kyseessä tätä on pidettävä epäsuotavana. Yleisesti ottaen lupamenettelyn tulisi olla, tilanteesta riippuen, mahdollisimman joustava niin, että mm. perusteettomilta, jarrutuksenomaisilta  valituskierroksilta vältyttäisiin. Toteamme lisäksi, että töiden aloittaminen tulisi olla mahdollista valituksista huolimatta, mikäli valitukset koskevat vain korvauksia, kuten ympäristönsuojelulaissakin.

•	Tulvasuojeluun liittyvä lainsäätely voisi olla selkeämpi ja itsenäisempi. Kun uudessa esityksessä vesistön järjestelyosio on erillisenä poistettu, tulvasuojelun problematiikka ja säätely niin suojeluhankkeiden toteuttamisen, tulvaherkkien alueiden rakentamisen kuin mahdollisten tulvavahinkojen korvauskysymystenkin osalta jää hiukan hajanaiseksi ja epäselväksi. Täsmentämistarvetta korostaa ennakoitu tulvatilanteiden lisääntymis- ja vaikeutumisriski. Erityisesti taajamatulvat saattavat aiheuttaa vakavia taloudellisia ja jälkikäteen myös oikeudellisia ongelmia, joiden käsittelyyn kaivattaisiin lisää myös lainsäädännöllisiä työkaluja. 

Kaiken kaikkiaan vesilakitoimikunnan mietintö on mielestämme perusteellinen uudistustyö, johon on ollut selvä tarve. Toivomme, että lain viimeistelyssä huomioidaan esitetyt näkökantamme ja laista tulee yhteiskuntaamme ja rakennettua ympäristöä hyvin palveleva tukijalka.

Kunnioittavasti 

SUOMEN RAKENNUSINSINÖÖRIEN LIITTO RIL ry

Jyrki Keinänen					Gunnar Åström
dipl.ins., toimitusjohtaja 		dipl.ins., tutkimus- ja kehitys
päällikkö